<classify> Hii ni wiki ya pili sasa tangu mabingwa hao wa Tanzania Bara kuanza mazoezi kujiandaa na michuano hiyo mikubwa ya ngazi ya klabu inayoandaliwa na Baraza la Vyama vya Soka Afrika Mashariki na Kati CECAFA, huku tatizo lililokuwa likipunguza uhondo ni idadi ndogo ya wachezaji kuhudhuria huku wengine wakiwa kwenye timu za taifa.Katika mazoezi ya jana asubuhi, Coutinho na Sherman walionesha mabadiliko makubwa kwa kufanya vizuri kila zoezi ambalo walipewa na kocha wao Hans van der Pluijm na kufanya muda wote kushangiliwa na mashabiki wa timu hiyo waliokuwa wakifuatilia mazoezi hayo.Akizungumza na gazeti hili baada ya kumalizika kwa mazoezi hayo, kocha Pluijm alisema amefurahishwa na uwezo uliooneshwa na wachezaji hao ikiwa ni siku ya kwanza tangu wajiunge na wenzao jambo anaamini litamrahisishia kazi ya kuwaandaa ili waendane na wenzao.Inaonesha katika mapumziko yao walikuwa wanafanya mazoezi kwa sababu kila mmoja ameonesha kiwango cha juu na kufanya kwa asilimia 100 kila zoezi tulilofanya. Kitu hiki ni kizuri kwani inatupunguzia kazi makocha na kubakiwa na kitu kidogo cha kuwaunganisha ili wacheze kitimu, alisema Pluijm.Aidha, Pluijm alisema ana matumaini makubwa ya kikosi chake kuendelea kupata mafanikio msimu ujao ikiwemo kutwaa Kombe la Kagame kwani kikosi alichonacho kinampa matumaini kutokana na uwezo wanaoonesha mazoezini.Alisema kwa sasa anasubiri nyota wake waliopo kwenye timu za taifa ili waungane na wachezaji walioanza mazoezi wiki iliyopita lengo lake likiwa ni kupata kikosi cha kwanza ambacho atakitumia kwenye michuano ya Kagame inayoanza Julai 11, mwaka huu jijini Dar es Salaam.Katika hatua nyingine, kiungo wa kimataifa raia wa Sierra Leone, Lansana Kamara alisema ameshafanya kazi yake na kuhusu kusajiliwa au kutosajiliwa na Yanga, anamuachia kocha Pluijm kwani ndiye mwenye maamuzi ya mwisho.Kamara ambaye hakufanya mazoezi kwa siku mbili kutokana na maumivu ya kifundo cha mguu, alisema mpira ndiyo kazi yake hivyo mazoezi aliyofanya kwa siku nane yametosha kumfanya Pluijm kujua uwezo wake hivyo ataendelea kumsikilizia ili kujua hatima yake.Hapa hakuna meneja wala uongozi, kocha Pluijm ndiye mtu mwenye maamuzi ya mwisho kwamba nisajili au nisisajili kwa sababu ameuona vizuri uwezo wangu katika mazoezi ya siku nane na mimi nitasubiri kujua kwa sababu napenda kuichezea Yanga kama ilivyo kwa rafiki yangu Sherman, alieleza Kamara.Wachezaji waliohudhuria mazoezini jana ni Ally Mustapha, Kelvin Yondani, Patto Ngonyani, Rajabu Zahiri, Hussein Javu, Geoffrey Mwishiuya, Benedict Tinoco, Coutinho, Sherman na Kamara aliopo kwenye majaribio.  <topic>: MICHEZO 